SK Úradný vestník Európskej únie L 206/9

VYKONÁVACIE ROZHODNUTIE KOMISIE

z 31. júla 2013,

ktorým sa mení príloha II k rozhodnutiu 93/195/EHS, pokiaľ ide o vzor veterinárneho osvedčenia na spätný dovoz registrovaných koní určených na preteky, súťaže a kultúrne podujatia po ich dočasnom vývoze na obdobie kratšie ako 30 dní, do Európskej únie

[oznámené pod číslom C(2013) 4850]

(Text s významom pre EHP)

(2013/416/EÚ)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 2009/156/ES z 30. novembra 2009 o zdravotnom stave zvierat v súvislosti s presunom a dovozom zvierat čeľade koňovité z tretích krajín (1), a najmä na jej článok 19 bod b),

keďže:

(1) Rozhodnutím Komisie 93/195/EHS z 2. februára 1993 o veterinárnych podmienkach a veterinárnej certifikácii na spätný dovoz registrovaných koní určených na preteky, súťaže a kultúrne podujatia po dočasnom vývoze (2) sa zavádza niekoľko vzorov veterinárnych osvedčení na spätný dovoz registrovaných koní určených na preteky, súťaže a kultúrne podujatia po dočasnom vývoze do tretích krajín, do Únie.

(2) Vzor veterinárneho osvedčenia na spätný dovoz registrovaných koní určených na preteky, súťaže a kultúrne podujatia po ich dočasnom vývoze na obdobie kratšie ako 30 dní, do Európskej únie je stanovený v prílohe II k uvedenému rozhodnutiu.

(3) Rozhodnutím Komisie 2007/240/ES, ktorým sa stanovujú nové veterinárne osvedčenia na vstup živých zvierat, spermy, embryí, vajíčok a produktov živočíšneho pôvodu na územie Spoločenstva sa podľa, okrem iných, rozhodnutia 93/195/EHS (3) stanovuje štandardizovaný vzor veterinárneho osvedčenia.

(4) Je potrebné, aby sa vzor veterinárneho osvedčenia, ktorý je uvedený v prílohe II k rozhodnutiu 93/195/EHS, prispôsobil vzoru uvedenému v rozhodnutí 2007/240/ES.

(5) Okrem toho príloha II k rozhodnutiu 93/195/EHS, zmeneného rozhodnutím Komisie 2010/266/EÚ z 30. apríla 2010, ktorým sa menia a dopĺňajú rozhodnutia 92/260/EHS, 93/195/EHS, 93/197/EHS a 2004/211/ES, pokiaľ ide o dovoz registrovaných koní pochádzajúcich z určitých častí Číny a prispôsobenie názvov určitých tretích krajín (4), si na účely právnej zrozumiteľnosti vyžaduje určité opravy.

(6) Rozhodnutie 93/195/EHS by sa preto malo zodpovedajúcim spôsobom zmeniť.

(7) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

Príloha II k rozhodnutiu 93/195/EHS sa nahrádza textom v prílohe k tomuto rozhodnutiu.

Článok 2

Počas prechodného obdobia do 1. októbra 2013 členské štáty aj naďalej poskytujú oprávnenie na spätný dovoz registrovaných koní určených na preteky, súťaže a kultúrne podujatia po ich dočasnom vývoze do tretích krajín na obdobie maximálne 30 dní, do Únie, pričom k takémuto oprávneniu je pripojené veterinárne osvedčenie vydané najneskôr 21. septembra 2013 podľa vzoru stanoveného v prílohe II k rozhodnutiu 93/195/EHS v znení pred zmenami zavedenými týmto rozhodnutím.

Článok 3

Toto rozhodnutie je adresované členským štátom.

V Bruseli 31. júla 2013 Za Komisiu Tonio BORG člen Komisie

(1) Ú. v. EÚ L 192, 23.7.2010, s. 1.

(2) Ú. v. ES L 86, 6.4.1993, s. 1.

(3) Ú. v. EÚ L 104, 21.4.2007, s. 37.

(4) Ú. v. EÚ L 117, 11.5.2010, s. 85.